Diari Oficial de la Generalitat Valenciana


Sumari del DOGV 5696, del 05-02-2008 (2008/1205)

RESOLUCIÓ de 17 de gener de 2008, del director general d'Investigació i Tecnologia Agroalimentària, per la qual s'establixen les normes per a la producció integrada en vinya, en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2008/01/17/(3)/dof/vci/html**

### Dades del document

Número de DOGV
:   5696

Data del DOGV
:   05-02-2008

Secció del DOGV
:   I. DISPOSICIONS GENERALS

Número del document
:   2008/1205


Data del document
:   17-01-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * producció vegetal
    * vinya
    * legislació
    * viticultura
    * tractament fitosanitari
    * tècnica de cultiu

RESOLUCIÓ de 17 de gener de 2008, del director general d'Investigació i Tecnologia Agroalimentària, per la qual s'establixen les normes per a la producció integrada en vinya, en l'àmbit de la Comunitat Valenciana. [2008/1205]
La norma tècnica vigent fins al present a la Comunitat Valenciana sobre producció integrada en vinya va ser establida per la Resolució de 10 d'abril de 2003, del director general d'Innovació Agrària i Ramaderia, que actualitzava la Resolució de 14 de maig de 1999, del director general de Desenvolupament Tecnològic i Sanitat Vegetal.
Els avanços tècnics i les modificacions normatives sorgits des d'eixa data aconsellen actualitzar les esmentades normes tècniques.
Atés que les noves normes tècniques complixen amb els requisits exigits en el Reial Decret 1201/2002, de 20 de novembre, pel qual es regula la producció integrada de productes agrícoles, en especial, en allò que s'ha disposat els articles 3 a 8 i en els annexos, on s'establixen les exigències comunes o mínimes de la producció integrada.
Atés que les noves normes tècniques tenen caràcter autonòmic i que es manté la vigència del règim del logotip de garantia de la producció integrada dels productes agroalimentaris de la Comunitat Valenciana establit pel Decret 121/1995, del Govern Valencià, i per l'Orde de 23 de maig de 1997, de la conselleria d'Agricultura, Pesca i Alimentació.
En virtut d'això i d'acord amb allò que es disposa en l'article 2 de l'esmentada Orde de 23 de maig de 1997, sobre reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificació, que faculta el director general d'Investigació i Tecnologia Agroalimentària per a dictar les disposicions de desenvolupament necessàries per a l'aplicació d'allò que s'ha disposat en l'esmentada orde, resolc:
Establir la reglamentació per al cultiu de la vinya a la Comunitat Valenciana, tant per a vinificació com per a raïm de taula, davall la denominació de producció integrada; es fixen les normes estrictes i prohibicions que s'han de complir, així com les recomanacions i es deixen sense efecte les normes establides per mitjà de la Resolució de 10 d'abril de 2003, del director general d'Innovació Agrària i Ramaderia, o qualsevol altra anterior.
Pràctica: preparació del terreny
Norma estricta o prohibició
És obligatori eliminar les restes procedents d'anteriors cultius.
Queda prohibida la desinfecció química del terreny, excepte en els casos tècnicament justificats i autoritzats per l'organisme oficial corresponent.
En els terrenys que anteriorment hagen tingut vinya s'haurà de deixar sense cultivar vinya almenys 4 anys si s'han observat atacs de fongs del sòl, nematodes o altres paràsits del sòl, excepte en cas de realitzar pràctiques alternatives com la solarització.
Recomanació
En els terrenys que anteriorment hagen tingut vinya és convenient deixar un període de 7 anys abans d'establir una nova plantació d'este cultiu. En eixe període és aconsellable el cultiu d'algun cereal o lleguminosa.
Efectuar una aportació de matèria orgànica i adobament de fons segons les dades obtingudes de l'anàlisi del sòl.
Pràctica: plantació
Norma estricta o prohibició
En les noves plantacions el material vegetal utilitzat haurà de procedir de productors oficialment autoritzats, estar certificat i amb passaport fitosanitari.
Totes les parcel·les que s'acullen al Programa de Producció Integrada, hauran de complir els requisits legals a l'efecte d'autorització de plantació de vinya.
La disposició de les fileres dels ceps serà aquella que minimitze l'erosió del terreny.
Queda prohibit cultivar de peu directe. El patró usat s'haurà d'adaptar a les condicions edàfiques i climàtiques de la parcel·la així com de la varietat usada (annex I).
Serà preceptiu realitzar una anàlisi del sòl i triar el patró més adequat tenint en compte el contingut en calcària activa, textura, resistència a la sequera, humitat, salinitat, etc., i afinitat amb la varietat a establir (annex I).
Les varietats triades en vinyars emparats per denominacions d'origen o altres figures de qualitat reconegudes s'hauran d'ajustar a allò que s'ha reglamentat per estes.
No es poden tindre altres cultius associats al de la vinya en parcel·les dins del Programa de Producció Integrada.
En parcel·les ja establides en el moment de la seua incorporació a la producció integrada s'ha de realitzar una avaluació de la incidència de virosi.
Recomanació
Quant al nombre de ceps per hectàrea i marcs de plantació, caldrà ajustar-se a allò que s'ha establit per les denominacions d'origen o altres figures de qualitat reconegudes, i en qualsevol cas en funció de la pluviometria o disponibilitat hídrica de cada zona, sòl i possibilitat d'obtenció de raïm de qualitat.
La manifestació de símptomes de malalties víriques en més del 20% dels ceps, aconsella la seua arrancada i la seua no-inclusió en producció integrada.
L'orientació de les formacions en emparrat ha de ser N-S o NW-SE sempre que siga possible.
La zona d'unió patró-empelt ha de quedar sobre la superfície del sòl.
Pràctica: reg
Norma estricta o prohibició
En el cas que es regue s'hauran d'utilitzar tècniques de reg que garantisquen una major eficiència en l'ús de l'aigua i l'optimització dels recursos hídrics.
Pel que fa a la pràctica del reg s'haurà de tindre en compte el que es preveu en els reglaments de les denominacions d'origen o altres figures de qualitat reconegudes.
S'hauràn de mantindre en bon estat de conservació els sistemes de distribució de l'aigua per a evitar la pèrdua dels recursos.
S'haurà de disposar de les característiques analítiques de qualitat i de contingut de nutrients de l'aigua de reg, amb la finalitat de prendre les decisions sobre la seua utilització.
Es prohibix la utilització d'aigües residuals sense prèvia depuració, així com d'aigües caracteritzades per paràmetres de qualitat intolerables per al cultiu, el sòl o per a la salut pública.
Recomanació
No utilitzar aigües de reg la conductivitat elèctrica de les quals a 25ºC supere 1,5 dS/m o el contingut de clorur siga superior a 500 mg/l. S'aconsella la realització d'una anàlisi d'aigua, almenys, cada 3 anys.
El volum màxim anual utilitzat en reg no haurà de superar:
- Raïm de taula 5.000 m³/ha i any en reg localitzat i 6.000 m³/ha i any en reg a manta.
- Raïm de vinificació: 1.500 m³/ha i any en reg localitzat i 1.700 m³/ha i any en reg a manta.
En reg localitzat:
- Excepte en el cas que es tracte d'instal·lacions per a reg de suport, el coeficient d'uniformitat del sector de reg (eficiència d'aplicació) haurà de ser, com a mínim, del 85%.
- Per a determinar la dosi de reg, es recomana utilitzar les dades d'evapotranspiració de referència (ET0) de l'estació del Sistema d'Informació Agroclimàtica per al Regadiu a la Comunitat Valenciana més pròxima a l'explotació i tindre en compte l'aportació d'aigua per la pluja. La dotació d'aigua a aportar, en un període determinat, es calcularà tal com s'indica en l'annex II.
- Es recomana utilitzar l'aplicació informàtica del Programa d'Assessorament per a Reg Localitzat del Servici de Tecnologia del Reg.
Pràctica: fertilització
Norma estricta o prohibició
El subministrament de nutrients s'efectuarà, fonamentalment, a través del sòl. Les aportacions d'adobs foliars només s'utilitzaran quan estiguen tècnicament justificades.
Es realitzaran anàlisis de sòl per a conéixer les característiques i composició en nutrients del sòl, com a mínim una cada 5 anys i sempre el primer any d'incorporació al Programa de Producció Integrada.
Es realitzaran anàlisis foliars almenys una cada tres anys per a comprovar que el programa de fertilització adoptat és l'adequat o, en qualsevol altre cas, per a la seua correcció.
Les esmentades anàlisis acompanyaran al llibre d'explotació, i estaran a disposició dels organismes encarregats de la supervisió de la producció integrada.
El programa d'adobament es confeccionarà basant-se en els resultats de les anàlisis abans esmentades, i es tindran també en compte altres factors com: composició de l'aigua de reg, varietat, rendiments, edat de la plantació, qualitat del fruit, comportament vegetatiu de la plantació, sistema de maneig i tipus de sòl.
Les quantitats de macronutrients (N-P-K) per hectàrea i any no podran superar les assenyalades com a límit en l'annex III.
Es descomptarà el nitrogen aportat procedent de la matèria orgànica o de l'aigua de reg.
Els oligoelements només s'aplicaran quan una anàlisi prèvia determine la seua insuficiència.
Queden prohibides les aplicacions de nitrogen nítric en els marges de les parcel·les contigües a corrents d'aigua.
Els adobs orgànics i minerals han de presentar un baix contingut en metalls pesants i altres productes tòxics, sense excedir els límits legals establits.
En tot cas, i per a aquelles explotacions agràries ubicades en termes municipals designats pel Decret 13/2000, de 25 de gener, del Govern Valencià, com a zones vulnerables a la contaminació de les aigües per nitrats procedents de fonts agràries, l'aportació de nitrogen s'ajustarà a les quantitats, si són menors a les exigides en esta reglamentació, i períodes de prohibició de fertilització nitrogenada establits en el corresponent programa d'actuació aprovat per orde de la conselleria d'Agricultura, Pesca i Alimentació.
Recomanació
L'adobament nitrogenat s'hauria de fragmentar en tres aportacions anuals.
Els nivells d'elements nutritius en fulles, en el període de quallat a verolament, no han d'estar en nivells de carència o d'excés (annex IV).
Aportar almenys un 20% de les necessitats nitrogenades en forma de nitrogen orgànic, procedent de compost organomineral o de fems ben fets i amb garanties d'estar exempts d'agents patògens, en el cas que s'aplique a manta.
Pràctica: fitorreguladores
Norma estricta o prohibició
Queda prohibit l'ús de fitoreguladors i semblants. S'exclouen d'esta prohibició aquelles varietats en què resulte imprescindible el seu ús com el tractament amb àcid gibberèl·lic en varietats apirenes, o casos semblants, i sempre davall control tècnic.
Recomanació
Es recomana l'adopció de faenes culturals que afavorisquen la qualitat de la producció, com poda en verd, aclarida de xanglots, etc.
L'anellatge pot utilitzar-se per a incrementar la grandària de baies en varietats apirenes.
Pràctica: poda
Norma estricta o prohibició
La poda es realitzarà amb un plantejament tècnic, i es tindran en compte els principis fonamentals que regixen esta pràctica, per a maximitzar la seua eficàcia i rendibilitat, que s'adaptaran a les exigències de cada varietat, al seu índex de fertilitat i altres factors agronòmics.
Les podes s'efectuaran anualment (en verd i en sec), ja que és fonamental per al cultiu de la vinya, perquè servix per a millorar la qualitat, evitar la fructificació anyívola, millorar l'eficàcia i reduir el consum de productes fitosanitaris i facilitar la recol·lecció dels fruits.
La poda en verd es realitzarà amb instruments tallants (tisores, ganivets, etc.).
S'hauran de desinfectar els instruments de tall quan es canvie de parcel·la o varietat.
Recomanació
S'aconsella triturar les restes de poda i incorporar-les al terreny. En el cas que manifesten símptomes d'atac de plagues o malalties, es retiraran del camp i es cremaran immediatament.
La poda es realitzarà en temps sec.
Pràctica: maneig del sòl i control de males herbes
Norma estricta o prohibició
En les faenes mecàniques no s'han d'utilitzar estris que destruïsquen l'estructura mecànica del sòl i propicien la formació de soles d'arada.
Es realitzarà el mínim treball necessari i s'adoptaran mesures per a la conservació del sòl.
La utilització d'herbicides, normalment, s'haurà de restringir als usos següents:
- Vinyes en emparrat o en reg gota a gota, en aplicacions localitzades en bandes de 60-70 centímetres d'amplària.
- Vinyes amb rodals de males herbes de tipus perenne.
No s'hauran d'utilitzar herbicides hormonals.
L'elecció del producte a utilitzar dependrà del tipus de mala herba a controlar i del seu estat de desenvolupament. Només es permeten els herbicides assenyalats en l'annex V i en les condicions d'ús allí especificades.
Recomanació
Es preferiran les faenes mecàniques als mitjans químics.
No és recomanable el conreu d'estiu en els secans perquè afavorix l'evaporació de l'aigua del sòl i trenca moltes sarments.
No és recomanable el conreu profund en plantacions adultes amb la finalitat de preservar les arrels superficials.
És recomanable un conreu superficial a la primavera, quan el sòl està en saó, perquè permet descompactar i millorar la infiltració, a més d'eliminar les males herbes emergides.
En aquelles plantacions que disposen de coberta vegetal durant els mesos de tardor-hivern, s'haurà de mantindre durant tal període, suprimint-la al final de l'hivern.
Recomanacions especials per a algunes vinyes
- En vinyes amb excessiu pendent:
Sembrar gramínies en faixes situades perpendicularment al pendent, per a detindre l'escolament i l'erosió.
- En vinyes en zones humides o entollades:
Establir cobertura vegetal i segar periòdicament entrelínies. D'esta manera es protegix el sòl de l'erosió i s'afavorix la infiltració. A més, la cobertura vegetal servix per a controlar la vegetació excessiva de la vinya.
- En vinyes jóvens:
Establir un encoixinament de plàstic negre situat en línia davall dels ceps. D'esta manera, es permet el control de males herbes i disminuïx l'evaporació, i es conserva prou bé l'estructura del sòl.
Pràctica: control de plagues i malalties
Norma estricta o prohibició
En el control de plagues i malalties, s'anteposaran els mètodes biològics, biotècnics, culturals, físics i genètics als mètodes químics.
En cada unitat territorial homogènia és obligatori realitzar el seguiment del cicle biològic de les plagues i malalties, i l'avaluació del risc tal com s'indica en l'annex VI.
El tractament químic haurà de respondre a una situació d'estimació poblacional de la plaga o malaltia justificada, i com a única alternativa per al control del problema fitosanitari present. Amb esta finalitat, es consideraran els llindars recomanats en l'annex VI.
El nivell de població de plaga previ a la realització de cada tractament s'haurà d'anotar en el llibre d'explotació.
Les matèries actives que cal utilitzar, reflectides en l'annex VI, han sigut seleccionades basant-se en criteris de toxicitat, efecte sobre la fauna auxiliar, impacte ambiental, eficàcia i residus. S'indiquen amb R els productes recomanats i amb Tol els tolerats.
Es respectarà especialment els àcars fitoseids i els insectes crisopa, coccinèl·lids i calcídids.
Queda prohibit l'ús de formulacions classificades com a molt tòxiques (T+).
Es prohibixen els tractaments periòdics i sistemàtics sense justificació tècnica (calendaris de tractaments).
Queda prohibit abandonar el control fitosanitari abans de la finalització del cicle vegetatiu del cultiu, així com l'ús de productes fitosanitaris en els marges dels corrents d'aigua.
Recomanació
Es tindrà especial atenció en l'aplicació de les mesures indirectes de protecció del cultiu, com l'elecció de varietats o clons resistents, elecció adequada dels sistemes de plantació i conducció de la vinya, evitar l'excés del nitrogen, maneig de la vegetació per a afavorir l'aireig i manteniment a l'hivern de la coberta vegetal.
Alternar, en la mesura que siga possible, les matèries actives usades en el control de plagues, malalties o males herbes.
Amb caràcter general, es recomana la disminució, en la mesura que es puga, de l'àrea tractada, així com l'alternança de matèries actives amb diferent tipus d'activitat sobre el problema a controlar.
La presència de residus s'haurà de minimitzar per mitjà de la màxima ampliació possible dels terminis de seguretat.
Pràctica: maquinària d'aplicació
Norma estricta o prohibició
La maquinària utilitzada en l'aplicació de productes fitosanitaris, herbicides, adobs foliars, etc., s'haurà de trobar en un adequat estat de funcionament, la qual cosa permetrà elevar l'eficàcia de la seua utilització i, per tant, disminuirà els efectes contaminants que provoquen les pèrdues incontrolades, amb un sensible estalvi econòmic.
La maquinària d'aplicació de productes fitosanitaris s'haurà de sotmetre a una revisió per l'organisme competent cada tres anys, i tots els anys pel productor. Només en el cas que l'equip siga declarat apte, podrà seguir emprant-se per als tractaments de lluita integrada, per a estos efectes serà degudament identificada.
Quan s'utilitzen polvoritzadores hidràuliques amb disparadors d'acció manual, estes hauran de ser regulables en cabal i angle de con d'eixida.
El responsable dels tractaments i els aplicadors hauran d'estar en possessió del carnet de manipulador de plaguicides d'ús fitosanitari corresponent.
Per a la correcta aplicació dels tractaments es tindran en compte les condicions meteorològiques (temperatura, velocitat del vent inferior a 15 km/h, etc.).
Els volums màxims de caldo i cabal d'aire dels tractaments fitosanitaris s'ajustaran als paràmetres precisos, i es tindrà en compte l'estat fenològic del cultiu per a obtindre la màxima eficàcia amb la menor dosi.
El sistema de càrrega dels depòsits i el seu transport no ha de permetre abocaments de cap tipus a les séquies, canals, camins, etc.
Recomanació
Cal calibrar la maquinària abans de començar els tractaments, adequant els reglatges als requeriments de cada tipus d'aplicació.
La maquinària emprada ha d'assegurar un correcte repartiment del producte i absència de deriva. Es recomana l'ús de broquets de baixa deriva.
Extremar les mesures de protecció personal abans, durant i després de les aplicacions de productes plaguicides (utilitzar un equip de protecció adequat, canviar-se de roba després dels tractaments, etc.).
Pràctica: recol·lecció
Norma estricta o prohibició
Els fruits s'hauran de recol·lectar en un estat de maduresa que permeta aconseguir les exigències de qualitat comercial. En la producció acollida a denominació d'origen o altres figures de qualitat reconegudes, es respectaran les dates i condicions de recol·lecció fixades per estes.
Les condicions de collita de la fruita seran les adequades per a disminuir els danys sobre esta.
No es realitzarà recol·lecció de fruit mullat.
Està prohibit el transport de raïm en contenidors metàl·lics, no protegits amb pintures o lones de qualitat alimentària, llevat que siguen d'acer inoxidable.
Els productes recol·lectats, fins que no s'envien al centre de manipulació, es col·locaran davall sostre o en condicions que eviten la incidència directa dels agents atmosfèrics i en un lloc amb màxima ventilació.
En cas de verema mecànica de raïm de vinificació, el temps màxim transcorregut entre l'execució de la verema i la descàrrega en celler serà de 4 hores en varietats negres i de 3 hores en varietats blanques. Al final de cada jornada de treball, la màquina veremadora s'haurà de llavar escrupolosament.
Si la recol·lecció és manual (raïm de vinificació) el temps màxim transcorregut entre l'execució de la verema i la descàrrega en celler serà de 8 hores per a varietats negres i de 6 hores per a varietats blanques.
S'efectuaran anàlisis per mostratge en el període de recol·lecció i elaboració, per a analitzar la possible presència de residus de productes fitosanitaris i garantir que s'han usat exclusivament les matèries actives autoritzades en este reglament; així com el compliment dels límits màxims de residus de productes fitosanitaris (LMR) legalment establits, i amb els paràmetres de qualitat intrínseca i extrínseca exigits per les normes establides per a la producció integrada.
Per a produccions dirigides a altres mercats diferents del nacional, s'haurà de verificar que complixen la legislació establida en el lloc de destinació, respecte al contingut de residus.
Recomanació
Es recomana iniciar la verema en raïm de vinificació quan s'aconseguisca la següent maduresa fisiològica:
DO València
Alt Túria 10-12º alcohòlics
Valentino 11-13º "
Clariano 11-13º "
DO Utiel-Requena 10,5-12,5º "
DO Alacant 11-13º "
Vins de la Terra de Castelló 11-13º "
En casos especials, per a vins jóvens, s'accepta fins a 1,5º alcohòlics menys que la maduresa fisiològica, si és en tot cas superior a 10,5º (excepte Alt Túria, 10º).
No s'admetran partides de raïm amb índexs de podridura superiors a un 10%, encara que en circumstàncies excepcionals per a raïm de vinificació es podria tolerar fins al 20%.
En tot cas, s'aconsella que el raïm per a vinificació arribe tan sencer com siga possible al celler.
Pràctica: tractament postrecol·lecció i conservació (raïm de taula)
Norma estricta o prohibició
Per a la conservació de les varietats susceptibles d'això, s'utilitzarà preferentment el fred, en les condicions adequades per a cada varietat. Els registres de cada cambra s'han de conservar.
Es prohibix la realització de tractaments fitosanitaris postrecol·lecció en fruits, excepte la utilització de generadors de sulfurós, respectant sempre els límits màxims autoritzats per la llei.
Queda prohibit l'ús de productes cosmètics.
Queda prohibida la utilització per al rentatge d'aigües no potables.
Pràctica: elaboració de vi i altres productes procedents de raïm
Norma estricta o prohibició
La utilització d'anhídrid sulfurós no ha de sobrepassar, al final de la fermentació, els 225 mg/l (blancs i rosats) o els 175 mg/l (negres), ni en estat lliure els 50 i 30 mg/l en estos tipus de vins respectivament, s'ha de respectar en tot cas la legislació vigent, així com les normes establides per les denominacions d'origen o altres figures de qualitat reconegudes.
Recomanació
Es preveu com a preferent la utilització del fred per a controlar la fermentació.
Pràctica: emmagatzemament i envasament
Norma estricta o prohibició
L'emmagatzemament s'ha de realitzar amb procediments que permeten garantir la millor qualitat possible dels productes.
La neteja, la desinfecció i la lluita contra els paràsits dels llocs d'emmagatzemament es realitzarà de manera que no es produïsca cap tipus de contaminació dels productes.
En els magatzems s'han de separar clarament els productes procedents de cultiu de producció integrada de la resta de productes convencionals.
Totes les màquines, els recipients, els elements de transport, els envasos i els llocs d'emmagatzemament hauran de reunir les condicions següents:
- No transmetre als productes amb què entren en contacte substàncies tòxiques o que puguen contaminar, ni originar reaccions químiques perjudicials.
- No alterar les característiques de composició i els caràcters organolèptics dels productes.
- La neteja es realitzarà amb mètodes i productes autoritzats, igual que el control de rosegadors i d'insectes.
Les operacions d'envasament s'han d'efectuar per sèries completes, separades físicament o en el temps d'operacions amb productes convencionals.
Pràctica: protecció de l'entorn
Norma estricta o prohibició
Es prendran les mesures oportunes per a protegir la flora i la fauna de les àrees pròximes a la plantació. Les precaucions que s'adopten en este sentit, en funció de cada situació concreta, hauran de figurar en el llibre de l'explotació.
Es prohibix l'abocament de productes agroquímics sobrants i dels líquids procedents de la neteja de la maquinària emprada en els tractaments a canals, séquies, rius, pous, camins, etc.
Els embolcalls, envasos i recipients de productes d'ús agrícola no s'hauran d'abandonar en la parcel·la ni en els seus voltants, sinó que s'arreplegaran i eliminaran a través dels vies legalment establides.
Els envasos dels productes fitosanitaris i herbicides s'esbaldiran i l'aigua de la seua neteja s'incorporarà al depòsit de l'equip de tractament.
Pràctica: llibre d'explotació
Norma estricta o prohibició
Els agricultors que s'incorporen a la producció integrada s'hauran de proveir del llibre d'explotació, segons el model aprovat per la conselleria d'Agricultura, Pesca i Alimentació.
En este llibre s'anotaran amb suficient detall totes les faenes i incidències del cultiu amb les dates en què s'han realitzat o produït. La seua posada al dia s'haurà d'efectuar almenys setmanalment.
L'agricultor o el tècnic responsable de l'explotació en règim de producció integrada es responsabilitzarà, amb la seua firma, de la veracitat de les operacions registrades en el llibre.
Este llibre estarà sempre disponible per a la seua inspecció per l'entitat de certificació i control (ECC) de la producció integrada corresponent, o pels servicis oficials. A este efecte es podrà reclamar en qualsevol moment i sense avís previ.
Al llibre d'explotació s'haurà d'adjuntar la documentació que acredite les pràctiques de cultiu (factures, etc.) així com els resultats de les anàlisis exigides. L'ECC i l'administració tindran lliure accés a les parcel·les de producció integrada per a efectuar les comprovacions oportunes.
València, 17 de gener de 2008.- El director general d'Investigació i Tecnologia Agroalimentària, p. s. (el secretari autonòmic d'Agricultura, Pesca i Alimentació; article 3, Decret 121/2007, del Consell): Vicente Riera Balbastre.


Còpia Permalink ELI